Գրենլանդիայի հարցի քննարկումը շարունակվում է՝ Թրամփը Դանիայի վարչապետին ձեւակերպումը «զզվելի» է անվանել
ԱՄՆ-ի նախագահ Դոնալդ Թրամփի՝ Դանիա նախատեսված այցի չեղարկման շուրջ քննարկումները շարունակվում են: Դանիայի վարչապետ Մեթթե Ֆրեդերիքսենը քննադատել է Թրամփի Հայտարարությունը՝ Դանիայի թագավորության մասը հանդիսացող Գրենլանդիան գնելու վերաբերյալ: Վարչապետի ձեւակերպումը վիրավորել է ԱՄՆ նախագահին։
Այս հսկայական սառցեպատ կղզին դարձել է հակասական քննարկումների եւ Թրամփի՝ Կոպենհագեն այցի հետաձգման պատճառ: Գրենլանդիան Դանիայի թագավորության ինքնավար տարածք է եւ երբ նախագահ Թրամփը ԱՄՆ-ի կողմից առաջարկեց այն գնել, Դանիայի վարչապետն այդ առաջարկն «անհեթեթ» անվանեց: Ձեւակերպումը վիրավորեց ԱՄՆ նախագահին։ «Դա գեղեցիկ չէր, նա ինձ հեգնելով, հեգնում է նաեւ Միացյալ Նահանգները, բայց չէ՞ որ մենք այդքան բան ենք արել Դանիայի համար: Ես Դանիայում բազմաթիվ ընկերներ ունեմ, բազմաթիվ դանիացիներ ԱՄՆ-ում են բնակվում, եւ մենք միշտ երկրներին հարգանքով ենք վերաբերվել: Նա չպետք է օգտագործեր «անհեթեթություն» բառը, դա ճիշտ բառ չէր»: Թվիթթերում Դոնալդ Թրամփը հայտարարեց, որ հետաձգում է իր նախատեսված այցը Դանիա, իսկ ավելի վաղ կատակում էր՝ խոստանալով չկառուցել Թրամփ աշտարակ Գրենլանդիայում: Դանիայի վարչապետը ափսոսանք է հայտնել Թրամփի որոշման կապակցությամբ. «Արկտիկ շրջանի զարգացման համար անհրաժեշտ է շարունակել համագործակցությունը ԱՄՆ-ի, Գրենլանդիայի, Ֆարերյան կղզիների եւ Դանիայի միջեւ: Ուստի, ես վերահաստատում եմ համագործակցության հրավերս»: Դանիա այցը նախատեսված էր ամիսներ առաջ եւ դրա չեղարկումը ապտակ էր Դանիայի պետության ղեկավար թագուհի Մարգրեթ Երկրորդին: Դանիացիներին որոշումը զայրացրել է: «Գրենլանդիան մեր սեփականությունը չէ եւ մտածել, թե կարող ես այլ երկիր գնել անհեթեթ է», - ասում է Կոպենհագենի բնակիչ Հանս Քրիստիանը: Զայրացած են նաեւ Գրենլանդիայում: «Նա կարծում է, թե կարող է գնել ամեն ինչ, բայց ոչ՝ մարդիկ, երկիրը, մշակույթը, գնել անհնար է», - նշում է Կուլուսուկի բնակիչ Տինա Յորգենսենը: ԱՄՆ-ի նախկին վարչակազմները նույնպես քննարկել են Գրենլանդիան գնելու հեռանկարը: 1951 թվականին Դանիայի հետ կնքված համաձայնագիրը Միացյալ Նահանգներին է փոխանցել Թյուլի ռազմաօդային բազայի վերահսկման իրավունքները։